Neuvoston asetus (EY) N:o 303/2002, annettu 18 päivänä helmikuuta 2002, raakatimanttien tuonnista Sierra Leonesta Euroopan yhteisöön



Virallinen lehti nro L 047 , 19/02/2002 s. 0008 - 0009



Neuvoston asetus (EY) N:o 303/2002, annettu 18 päivänä helmikuuta 2002, raakatimanttien tuonnista Sierra Leonesta Euroopan yhteisöön EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 301 artiklan, ottaa huomioon Sierra Leonesta peräisin olevien raakatimanttien tuonnin kieltämistä koskevan yhteisen kannan 2002/22/YUTP(1) 11 päivältä tammikuuta 2002, ottaa huomioon komission ehdotuksen, sekä katsoo seuraavaa: (1) Yhdistyneiden Kansakuntien turvallisuusneuvosto päätti 5 päivänä heinäkuuta 2000 Yhdistyneiden Kansakuntien peruskirjan 7 luvun määräysten nojalla antamassaan päätöslauselmassa 1306 (2000), kieltää Sierra Leonesta peräisin tai lähtöisin olevien raakatimanttien tuonti muutoin kuin Yhdistyneiden Kansakuntien toimivaltaisten viranomaisten hyväksymässä alkuperätodistusmenettelyssä; turvallisuusneuvosto päätti 19 päivänä joulukuuta 2001 antamassaan päätöslauselmassa 1385 (2001) jatkaa kyseistä kieltoa. (2) Raakatimanttien tuonnista Sierra Leonesta Euroopan yhteisöön 3 päivänä elokuuta 2000 annetun neuvoston asetuksen (EY) N:o 1745/2000(2) voimassaolo päättyi 5 päivänä tammikuuta 2002, minkä vuoksi kyseisellä asetuksella säädettyä kieltoa olisi jatkettava. (3) Kyseiset toimenpiteet kuuluvat perustamissopimuksen soveltamisalaan. Asiaa koskevien turvallisuusneuvoston päätösten täytäntöönpano vaatii siten, erityisesti kilpailun vääristymisen välttämiseksi, yhteisön lainsäädännön antamista siltä osin, kun asia koskee yhteisön aluetta, jolla tässä asetuksessa tarkoitetaan niitä jäsenvaltioiden alueita, joihin perustamissopimusta sovelletaan siinä asetetuin edellytyksin. (4) Turvallisuusneuvosto on myös kehottanut Yhdistyneiden Kansakuntien jäsenvaltioita sekä kansainvälisiä ja alueellisia järjestöjä soveltamaan kyseisiä toimenpiteitä ennen edellä mainittujen päätöslauselmien antamista allekirjoitetuilla kansainvälisillä sopimuksilla, tehdyillä kaupallisilla sopimuksilla tai myönnetyillä lisensseillä tai luvilla myönnettyjen oikeuksien tai niistä johtuvien velvoitteiden estämättä. (5) Tämän asetuksen rikkomisen olisi oltava rangaistava teko ja jäsenvaltioiden olisi otettava käyttöön asianmukaiset seuraamukset. (6) Komissiolla olisi käytännön syistä oltava valtuudet täydentää ja/tai muuttaa tämän asetuksen liitteitä turvallisuusneuvoston päätöslauselmalla 1132 (1997) perustetun komitean tiedoksi antamien asiaan vaikuttavien tietojen perusteella. (7) On tarpeen, että jäsenvaltiot ja komissio ilmoittavat toisilleen tämän asetuksen nojalla toteutetuista toimenpiteistä ja kaikista muista hallussaan olevista tähän asetukseen liittyvistä hyödyllisistä tiedoista, ON ANTANUT TÄMÄN ASETUKSEN: 1 artikla Kielletään Sierra Leonesta peräisin tai lähtöisin olevien, liitteessä I määriteltyjen raakatimanttien tuominen yhteisön alueelle suoraan tai epäsuorasti. 2 artikla Edellä 1 artiklassa tarkoitettua kieltoa ei sovelleta niiden raakatimanttien tuontiin, joita Sierra Leonen hallitus valvoo Yhdistyneiden Kansakuntien turvallisuusneuvoston päätöslauselman 1306 (2000) 5 kohdan mukaisen alkuperätodistusjärjestelmän avulla. Tätä poikkeusta koskevista yksityiskohtaisista säännöistä säädetään liitteessä II. 3 artikla Komissiolla on valtuudet muuttaa liitettä I saattaakseen sen yhdenmukaiseksi yhdistettyyn tullinimikkeistöön mahdollisesti tehtävien muutosten kanssa ja täydentää ja/tai muuttaa liitettä II Yhdistyneiden Kansakuntien toimivaltaisten viranomaisten, erityisesti päätöslauselmalla 1132 (1997) perustetun pakotekomitean, esittämien tietojen tai tekemien ilmoitusten perusteella. Täydennykset tai muutokset julkaistaan Euroopan yhteisöjen virallisessa lehdessä. 4 artikla Tätä asetusta sovelletaan ennen sen voimaantuloa allekirjoitetuilla kansainvälisillä sopimuksilla, tehdyillä kaupallisilla sopimuksilla tai myönnetyillä lisensseillä tai luvilla annettujen oikeuksien tai minkä tahansa niistä johtuvan velvoitteen estämättä. 5 artikla Kunkin jäsenvaltion on määritettävä seuraamukset, joita sovelletaan siinä tapauksessa että tätä asetusta rikotaan. Seuraamusten on oltava tehokkaita, oikeasuhteisia ja vakuuttavia. 6 artikla Komissio ja jäsenvaltiot ilmoittavat toisilleen tämän asetuksen soveltamiseksi toteutetuista toimenpiteistä ja toimittavat toisilleen kaikki muut hallussaan olevat tähän asetukseen liittyvät asiaan vaikuttavat tiedot, kuten tiedot rikkomuksista tai muista soveltamisongelmista tai kansallisten tuomioistuinten antamista tuomioista. 7 artikla Tätä asetusta sovelletaan: - yhteisön alueella sen ilmatila mukaan luettuna; - jäsenvaltion lainkäyttövallan alaisessa ilma-aluksessa tai aluksessa; - jäsenvaltion kansalaisiin olinpaikasta riippumatta; - jäsenvaltion lainsäädännön mukaisesti perustettuun tai muodostettuun elimeen. 8 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Sitä sovelletaan 5 päivästä tammikuuta 2002. Sen voimassaolo päättyy 5 päivänä joulukuuta 2002. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä helmikuuta 2002. Neuvoston puolesta Puheenjohtaja J. Piqué i Camps (1) EYVL L 10, 12.1.2002, s. 81. (2) EYVL L 200, 8.8.2000, s. 21. LIITE I 1 artiklassa tarkoitetut raakatimantit >TAULUKON PAIKKA> LIITE II Yksityiskohtaiset säännöt niiden raakatimanttien tuonnista, joilla on Yhdistyneiden Kansakuntien toimivaltaisten viranomaisten hyväksymän järjestelmän mukaisesti annettu alkuperätodistus.